Kakva je to država koja privatniku najprije proda ugostiteljski objekt u Gradskoj luci, a 21 godinu kasnije naloži mu da taj isti objekt mora srušiti – o svojem trošku, jer se radi o bespravnoj građevini?!

Upravo to se događa poduzetniku Mirku Galiću, koji je 1994. godine na javnom natječaju, koji je raspisao tadašnji Hrvatski fond za privatizaciju na temelju Zakona o pretvorbi društvenih poduzeća, u privatizaciji "Laurus-Emone" (tvrtke kćeri "Laurusa") kupio gostionicu "Bodul", smještenu na središnjem pristanišnom platou gdje vozila čekaju na ukrcaj u trajekte, između putničkog terminala i nekadašnje zgrade "Dalmacijavina".

A onda su prošle godine građevinski inspektori donijeli rješenje o rušenju zalogajnice, na koje se Galić žalio Upravnom sudu. Ugostitelj je upravo dobio presudu koja je poništila rješenje o uklanjanju objekta, pri čemu suprotna strana nema prava žalbe. Time je zaustavljen niz nelogičnih odluka državnih tijela.

– Građevinska inspekcija ne može naložiti Mirku Galiću da iz Gradske luke ukloni zalogajnicu "Bodul" jer u zemljišnim knjigama nije upisan kao njezin vlasnik, nego se taj objekt nalazi na pomorskom dobru koje je pod upravljanjem Lučke uprave Split i na kojem se ne može stjecati pravo vlasništva – tako bi ukratko glasilo obrazloženje presude kojom se također predmet vraća na ponovno odlučivanje građevinskim inspektorima, uz napomenu da ubuduće ne utvrđuju tko je vlasnik objekta, nego tko je bio njegov investitor.

Kako nam objašnjava odvjetnik Željko Ostoja, koji zastupa poduzetnika Galića, građevinski inspektori pozivaju se na Zakon o legalizaciji prema kojem treba srušiti objekte koji se ne mogu ozakoniti. Odvjetnik naglašava da se rušenje može naložiti samo vlasniku ili investitoru.

– Galić nije investitor "Bodula", te u ovom slučaju Republika Hrvatska može naložiti rušenje objekta samo Republici Hrvatskoj, pod čijim je upraviteljem pomorsko dobro, ali uz uvjet da se izvan snage stavi kupoprodajni ugovor kojem je ta ista država Galiću prodala nekretninu prije 22 godine, te da mu vrati uplaćeni kupoprodajni iznos uvećan za izmaklu dobit koju je realno mogao ostvarivati poslovanjem zalogajnice koju je, nakon 20 godina rada, prije dvije godine morao zatvoriti upravo zbog pravne nesigurnosti.

Državno odvjetništvo ignorira rješavanje tog problema mirnim putem, a upravo bi na tome trebala inzistirati Lučka uprava koja upravlja tim područjem, odnosno pomorskim dobrom – upozorava Ostoja.

Kako nam je kazao Vice Mihanović, ravnatelj krovne lučke ustanove, prema prometnom rješenju na mjestu "Bodula" trebao bi biti javni zahod, te sjenica s klupama pod koju bi se putnici koji čekaju na ukrcaj u trajekte mogli skloniti od jakog sunca.

– Radi se o prostoru koji nam je prijeko potreban za promet putnika i vozila kroz Gradsku luku – rekao je Mihanović.